khistorydata/jeongjo-sjw-relations huggingface dataset:
정조 13년
兵曹判書李文源疏曰伏以臣之無似前叨是任幸免大戾者實由於我聖上曲保之恩而至今追思尙餘愧惕顧何敢憑恃寵靈復據蔑效之地而臣之區區自矢者不過不擇夷險奔走陳力以爲一分酬報之圖而已以是之故不恤公議之嗤罵不量己分之踰溢淟涊冒沒已至三箇月矣其間瘡疣之難掩罪戾之屢犯不但臣自知之固莫逃於日月之明而隨事曲念周遮庇覆許令挨過日前大政臣於此秪有感涕不知死所夫銓官之一經大政便是瓜期臣之當遞庶蒙體諒而況過政之後細檢政目則注擬之昏謬排比之顚錯非止一再至於部將宋綸源之未經五品而直擬經歷判官曺命集之纔遷經歷而復擬經歷俱被恩点且禁御兩營遞兒主簿之望與該營所報不能無先後倒置此莫非臣矇昧不察而究厥所犯實合重誅臣若幸其威罰之不加而頑然冒仍則臣之沒廉忘恥猶屬餘事其於朝家刑政大有失焉而臣亦將至於大狼狽而後已此豈殿下終始全保之德意也哉且況吏曹判書臣吳載純卽臣之妹壻也娚妹之誼便同兄弟揆以私義固不可一時竝據於東西銓也審矣此尤臣當遞之一端臣何可强引不當引之義故爲飾讓哉三度加由雖出於格外而更爲冒進斷無其望伏乞聖明特察由中之懇亟推體下之恩重勘臣做錯之罪鐫免臣本兵之任以昭法紀以靖私分焉臣無任云云答曰省疏具悉公格雖無所拘卿之如是不是異事況東銓長望筒適値乏人卿之本職姑爲許遞疏中自引數事令政院察推卿其勿辭
정조 13년
吏曹判書吳載純疏曰伏以臣庸愚疎劣最居人下雖尋常官職猶懼不稱至於冢宰重任尤非臣夢寐之所到而偏蒙聖上特簡之恩三載之中屢遭叨冒感激怵迫有除輒膺而質朽識昏觸事憒憒公私僨敗積罪如山其所圖報之計反歸孤負之科雖於缷免之後餘懼在心惟願永謝銓地無復玷汚以贖罪戾之萬一斷斷此心天實鑑臨今此除旨何爲而復及於臣身也惶隕震懍罔知攸措也抑臣尤有所萬萬難安者避遠權勢人臣之大防也姻親相避朝家之常憲也臣與兵曹判書臣李文源爲娚妹應避之間而特以東西異曹雖無相避之規揆以法意理難竝據噫以權勢則莫重於兩銓以姻親則莫切於娚妹其豈敢諉以國典所無晏然承命同時冒據以虧大防而壞法意乎臣於昨冬之忝見職也嚴敎屢下迷不知動至被恩譴亶由於此則臣之區區微諒日月之明庶已俯燭矣今若徒懷怵畏黽勉冒進則私心兢惶姑且勿論前後去就便成兩截其貽羞於朝廷爲如何哉追頌愆尤固難抗顔而私義之難强又如此反復揣量無路承膺冒違嚴召政命經宿尤增死罪敢陳短章仰干崇聽伏乞天地父母亟刋臣銓衡之任仍治臣逋慢之罪以安私分以肅朝綱千萬幸甚臣無任云云答曰省疏具悉卿其勿辭行公
정조 13년
己酉六月二十六日卯時上御誠正閣軍士房承旨入侍時右承旨李書九假注書沈能迪記注官趙慶遠金鳳顯以次進伏訖上曰左承旨入侍賤臣承命出傳左承旨趙英鎭進伏書九曰校正時冊子使各司能書書吏謄出乎上曰所管諸臣各持一卷自其家書納好矣上曰孝子忠臣則同入於人物條而烈女別立一條何也女子不屬於人與物乎書九曰前代編緝皆以列女另爲一日而不入於人物條者似以女子而爲嫌故也且以烈字立條則烈女外賢妃淑媛無歸屬處故去四點起例女子同入於列女條大明一統志亦然矣上曰徐浩修洪良浩曾纂輿地勝覽其家應有可考冊子矣書九曰李萬運曾見草本於徐浩修家云矣上曰然則自內閣言于重臣家持來宜矣上曰兵曹參判入侍慶遠承命出還奏曰兵曹參判柳誼今日不爲坐直故入侍之意傳于其家矣上曰使之催促入來可也慶遠承命出傳上曰柳得恭持冊子還官修整云耶書九曰外邑無可考冊子今姑下去秋後卽爲上來修納云矣上曰關防屬兵營鎭堡屬水營乎書九曰兵營在於一處水營散在數處恐難分屬矣上曰然則別爲營閫一目同屬兵水營好矣上曰島嶼入於何條乎書九曰屬之山川關防矣上曰何以別山川關防乎書九曰島嶼有設施處則屬關防無則屬山川矣上曰好矣仍命書傳敎曰開政命下已至多日吏判疏批下更卽牌招申飭行公又命書傳敎曰前御將李邦一事昏憒所致特爲給牒前摠戎李漢豐雖出加倍之勘無論遠近竄配則過矣放送事分付又命書傳敎曰飭已施矣前大將李柱國敍用復授前任牌招傳授命召仍命退承史以次退出
정조 13년
己酉六月二十六日巳時上御誠正閣右承旨與來待諸臣入侍時右承旨李書九假注書洪樂敏記注官趙慶遠金鳳顯一提學金鍾秀檢校直提學徐有防纂輯堂上李家煥偕入進伏上曰李家煥進前家煥進伏上曰俄有校正之言乎李東稷無兼管故雖使爲之分條則好矣有防曰先爲割付然後爲之則好矣鍾秀曰臣盡聞諸奏果好矣上曰朝若如此歸一則好矣上曰有司堂上入侍賤臣承命出與刑曹判書沈頤之偕入進伏上曰和鎭事刑判之意何如頤之曰自上雖以爲靑平血孫只有此人雖付之生議而臣意則以爲決不可若是矣上曰守禦使則聞其云云故雖爭執之而此輩人人皆爲此言予固厭聞矣鍾秀曰此人甚迷愚矣上曰觀其文筆與迷愚有異矣上曰向日姜碩龜事不可仍置無警命書傳敎曰昨日日次次對若來會則欲問大臣而未果嶠南一方素稱鄒魯以其親上事長尙禮重義也曾聞禮安無守令善政碑惡固無論善亦不欲開口稱道其意豈不休美其俗豈不淳厖守令猶然況道伯乎身帶臺職則無言不可何擇乎守令道伯而以前銜人論道內方伯方伯臧否姑捨是昧例之失不可無處分此乃責嶺人以求備雖問大臣其說亦豈有差異副司果姜碩龜罷職以示敦風俗尊事面之意命書傳敎曰姑未行公云未肅拜禮判許遞今日政差出吏曹參判前望單子入之待下批牌招參政出榻敎頤之曰此河陽縣殺罪人李卜淡獄事也太仁得厚之相鬪由於兒輩叱責卜淡裵女之抱脚出於挽鬪救解而屍身上下又無要害之瘡損道臣之起疑臣曹之傅輕實由於此而太仁招中有裵女執䯻批頰之語故此事眞的與否至有令道臣詳覈狀聞之命矣觀此査本則屍親玄得厚之招旣曰渠與太仁扶執相詰之際其妻果爲突入執太仁之䯻便成滾鬪之場云以女人偏隘之性見夫被執之狀奮往執䯻則安知無批頰洩憤之擧乎彼卜淡者見其父之執䯻逢頰以其目下悶急之情抱脚挽解救出其父天理人情容或無怪且裵女以懷孕臨娩之身初旣投跡於兩漢相搏之間末又翻轉於兩女相鬨之際則畢竟致死未知其的在於卜淡之抱脚愚淺之見別無前後之異而批頰一款屍親旣云初無是事母女竝命裵女之死實爲矜慘獄體至嚴人命至重臣曹不敢擅便上裁何如上曰道狀曹啓旣如許又於更査之後別無緊關違端當初持難雖出重人命之意此等處宜從僉議令道伯卽爲酌決事分付可也
정조 13년
行都承旨趙宗鉉坐左承旨未差右承旨李敏采坐直左副承旨洪仁浩坐直右副承旨金履成牌不進同副承旨李普溫在外注書徐有聞病一員未差假注書沈能迪仕直南履翼仕事變假注書韓翼鎭仕
정조 13년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道上還宮後內閣政院玉堂藥房口傳問安答曰知道
정조 13년
趙宗鉉啓曰今日展拜時承旨不可不備員而同副承旨姜彝正在外合有變通之道何以爲之敢稟傳曰許遞前望單子入之待下批牌招察任
정조 13년
李敏采啓曰來初一日輪對日次矣敢稟傳曰爲之
정조 13년
趙宗鉉啓曰禮山縣監李東俊憲府則旣已署經諫院則尙未署經而司諫李身晦在外獻納崔烜正言申大龜牌不進無以備員署經何以爲之敢稟傳曰在外臺諫許遞政官牌招開政差出待下批牌招署經
정조 13년
趙榮鎭啓曰前承旨李敬一方在罷散中而昨日政混付軍銜事甚未安臣之矇然捧入不勝惶悚當該吏兵曹堂上竝推考原單子改付標以入何如傳曰若無吏曹之送西兵曹豈可付之乎吏曹堂上推考事依施兵曹堂上置之捧納承旨遞差可也
정조 13년
洪仁浩啓曰禮曹參判元無作窠之事而今日政無端擬入不勝惶恐而當該堂上推考警責原望筒勿施何如傳曰纔因李敬一事有處分而又有此啓辭極爲駭然當該吏判越俸一等捧納承旨遞差可也
정조 13년
以左議政李性源二十八度呈辭傳于洪仁浩曰安心調理
정조 13년
承旨前望單子入之柳焵落點
정조 13년
洪仁浩啓曰新除授承旨柳焵方在罷散中何以爲之敢稟傳曰敍用
정조 13년
傳于金履成曰懸頉承旨許遞前望單子入之待下批牌招察任
정조 13년
有政吏批判書吳載純進參判具庠牌不進參議未差左副承旨柳焵進以申禹相爲司諫以姜垣爲獻納以鄭觀輝爲正言以李柱國爲軍器提調以趙星逵爲軍資正以鄭學基爲軍器判官
정조 13년
兵批判書具允鈺病參判柳誼入直進參議朴宗岳病參知洪文泳病左副承旨洪仁浩進副司直李命勳姜彝正
정조 13년
以修撰徐邁修李貞運牌不進罷職傳旨傳于李敏采曰只推
정조 13년
假注書望洪樂敎改差代以南履翼爲假注書
정조 13년
承旨前望單子入之李亨元金履成李普溫落點
정조 13년
趙宗鉉啓曰新除授同副承旨李普溫時在京畿楊州地斯速乘馹上來事下諭何如傳曰允
정조 13년
傳于趙宗鉉曰右承旨入侍
정조 13년
以左承旨李亨元牌不進推考傳旨傳于洪仁浩曰近日忽復違牌果何委折此傳旨勿施爲先問啓
정조 13년
洪仁浩啓曰近日忽復違牌果何委折此傳旨勿施爲先問啓事命下矣問于行左承旨李亨元處則以爲臣於召牌之下焉敢辭巽而第於今春前承旨李祖承處分也臣亦同爲在院祖承陳疏之際相議停當而臣於伊時適會陞遷未得聯陳其後自列屢爲見阻前後除職一未承膺頃者出肅飭敎之下爲伸義分今若以時月之久夤緣一出爲可以自恕而揚揚冒膺則罪同罰異廉防有媿故玆敢不避鈇鉞之誅更犯違傲之罪伏地惶隕不知所達云矣敢啓答曰今聞伊後尙未一番疏引故有此處義云而此亦不成說至於相議停當云云無異於橫擔而替抱李祖承則分明見之此承宣則依俙看過況祖承以不爲明答於其叔公座可責之時忽於畢試後𣊟其叔之出乘機投章及夫提問之後敢稱不見擧措之顚倒姑舍是欺瞞之罪不可不懲近果靳點於官職而此承宣則隨以引義有飭敎則出脚無特敎則逡巡乍入乍出或行或否欲望其因此究竟極爲駭然施以罷職之典雖以祖承言之蒙被欺瞞之目不勘當勘之律出場無其時亦關刑政一欲査問後處之招致當直使之據實條對又復欺隱下本府直施詐不以實之律以此嚴飭分付可也
정조 13년
以全羅監司狀啓農形雨澤馳啓事傳于趙宗鉉曰京中則再昨之雨通宵霔下猶以過多爲慮觀此狀辭道內之東雨西暘暵澇各異至於羅州等諸邑之如是惜乾奄及旬朔坐損蟲損之外必多龜拆之處再昨雨澤所得多寡卽爲探得狀聞事回諭
정조 13년
趙宗鉉以吏批言啓曰前穩城府使韓光近旣未赴任則所授加資不可仍置依法典還收何如傳曰允
정조 13년
趙宗鉉以賑恤廳言啓曰因漢城府民家頹壓別單恤典卽爲題給事命下矣全家頹壓西部字內三戶東部字內二戶合五戶各錢二兩完少頹多西部字內三戶東部字一戶完多頹少中殘獨戶西部字內六戶合十戶各布一疋完多頹少西部字內二戶中部字內一戶東部字內一戶合四戶各錢一兩合錢十四兩布十疋恤典依例分給之意敢啓傳曰知道
정조 13년
李敏采以御營廳言啓曰今六月二十七日景慕宮展拜時依兵曹節目集春營入直軍五十名領軍把摠金峻岳入直哨官閔大爀領赴于訓鍊都監都領陣東營入直軍三十名除出入直把摠金得海哨官金光潤率領宮大門外把守而竝待標信出用解嚴後還入直間集春營哨官白師斌率該哨標下軍七名代直東營哨官申在寬代直之意敢啓傳曰知道
정조 13년
己酉六月二十七日卯時景慕宮擧動入侍行都承旨趙宗鉉左承旨趙英鎭右承旨李書九右副承旨洪仁浩同副承旨南鶴聞記事官徐有聞假注書沈能迪記注官金健修記事官李相璜一提學金鍾秀檢校直提學徐有防直閣李晩秀待敎金祖淳以次隨駕上具翼善冠衮龍袍乘輿出協陽門由弘化門逌瞻門詣齋室就板位行四拜禮仍詣廟內奉審訖上入齋室命本宮提調入侍榮鎭與本宮提調尹塾偕入進伏榮鎭曰今日出宮時右通禮安鼎大不爲待令事體所在極爲未安推考警責何如上曰依爲之出擧條上曰宋彙敏之家令廣州府尹買給矣今已入處乎塾曰聞已買入而恩數誠曠絶矣塾曰本宮御路不以石築路多傾側草根雜生每當臨幸之時不無露濕之患臣意則以石完築更爲作路恐好矣上曰此則從當更議爲之矣卿子何以治邑耶塾曰今方上來矣上曰該邑亦有弊瘼乎塾曰紙政最爲邑弊楮田只有三結巡營兵水營皆有作定且無僧徒之故皆出於百姓一年所用至於一千三四百兩之多此誠痼弊矣臣子意見則京司上納以錢代捧其餘兵水營所納則竝爲革罷亦爲除弊之道云矣上曰該邑亦無僧徒乎塾曰以十年前言之尙有百餘名矣今則無一見存者矣仍命退乘輿出齋室由逌瞻門至弘化門命宣傳官出標信解嚴由建陽門入協陽門還內諸臣以次退出
정조 13년
己酉六月二十七日辰時上御重熙堂右承旨入侍時右承旨李書九假注書沈能迪記注官金健修記事官李相璜直閣李晩秀以次進伏訖上曰直閣所掌幾條乎晩秀曰京都三條及漢城府八條矣上曰京都漢城府有以異乎晩秀曰城池宮闕園囿爲京都三條分野建置沿革形勝風俗宮室戶口坊里山川爲漢城府八條矣上曰宮闕與宮室何必分異乎書九曰樓亭公廨不可混入於宮闕故別立宮室條屬之漢城府矣上曰分野何以知之乎書九曰以地分界庶可推知矣上曰以中原大地論之猶不過數十餘處況以我東數千里之地豈有分野之可言乎戶口坊里別無難事來月初十日內修入好矣上曰各邑面名皆入載面內里數懸注好矣晩秀曰京都坊名及洞名皆謄入乎上曰皆書之而洞中又有小洞此則不可勝書招致漢城府書吏使之謄來元洞下亦爲懸錄好矣官職尹行任主之乎書九曰尹行任掌官職壇廟官署驛站橋梁矣上曰橋梁最易濬川寺謄錄考出好矣傳于尹行任亦於初十日內修整可也仍命退諸臣以次退出
정조 13년
己酉六月二十七日未時上御重熙堂左副承旨同副承旨入侍時左副承旨李敏采同副承旨洪仁浩記事官徐有聞記事官李相璜金祖淳以次進伏訖上命敏采書榻敎曰右承旨許遞與未差之代前望單子入之待下批牌招察任上曰承旨有闕代以李亨元李普溫出牌事分付可也賤臣承命出傳上命仁浩讀公事書判付訖命退承史以次退出
정조 13년
行都承旨趙宗鉉坐左承旨李敏采坐直右承旨洪仁浩坐左副承旨金履成坐直右副承旨安廷玹在外同副承旨未差注書徐有聞病一員未差假注書沈能迪仕南履翼仕直事變假注書韓翼鎭仕
정조 13년
金履成啓曰禁衛營將官來言今日本營軍兵日次私習云矣敢啓傳曰知道
정조 13년
金履成啓曰御營廳將官來言今日本廳軍兵日次私習云矣敢啓傳曰知道
정조 13년
以左議政李性源二十九度呈辭傳于趙宗鉉曰安心調理
정조 13년
承旨前望單子入之安廷玹落點
정조 13년
趙宗鉉啓曰新除授右副承旨安廷玹時在咸鏡道鍾城府任所斯速乘馹上來事下諭何如傳曰允
정조 13년
吏曹口傳政事以吳載紹爲鍾城府使
정조 13년
以備忘記傳于趙宗鉉曰慶源府使改差之代令該曹口傳各別擇差
정조 13년
趙宗鉉啓曰今聞伊後尙未一番疏引故有此處義云而此亦不成說至於相議停當云云無異橫擔而替抱李祖承則分明見之此承宣則依俙看過況祖承以不爲明答於其叔公座呵責之時忽於畢試後𣊟其叔之出乘機投章及夫提問之後敢稱不見擧措之顚倒姑捨是欺瞞之罪不可不懲近果靳點於官職而此承宣則隨以處義有飭敎則出脚無特敎則逡巡乍入乍出或行或否欲望其因此究竟極爲駭然施以罷職之典雖以祖承言之蒙被欺瞞之目不勘當勘之律出場無其時亦關刑政一欲査問後處之招致當直使之據實條對又復欺隱下本府直施詐不以實之律以此嚴飭分付可也事命下矣問于前承旨李祖承處則以爲臣受恩如天未效絲毫之報不忠無狀竟歸欺瞞之科而不卽死滅苟延食息式至于今日臣罪至此尤合萬殞臣於春間待罪承宣也成德雨上疏到院以至入啓而臣則茫未見知伊日卽殿座日也雖緣怱擾之中臣之不先索見是臣之罪也豈或他人之使然然而名以承旨疏章出納之時旣未見知自顧靦顔果爲援例自列而臣叔適在座以爲殿座時値此際瀆擾極爲惶悚云故臣果於殿座罷後始爲陳疏徑出者蓋爲公議也至於疏中句語亦不暇裁擇屢勤嚴命一則臣罪二則臣罪惶懍震越不知死所云矣敢啓答曰知道屢問之下所對猶未免漫漶雖極可駭比初對稍勝旣曰不先索見云則非不示也然則非自服而何又曰爲公議云則是渠不有其叔之訓誨甘聽他人之叮囑也然則又非自服而何渠旣如是自服之後仍加欺瞞之目有所不可原傳敎此二字特爲爻周此後官職勿拘事分付銓曹推此自服之心以開自新之路
정조 13년
以臺諫有闕政事取稟傳于趙宗鉉曰當日爲之
정조 13년
有政吏批判書吳載純進參判具庠進參議未差左副承旨金履成進以林道浩爲獻納以任希遠爲宗簿正
정조 13년
兵批判書具允鈺進參判柳誼病參議朴宗岳病參知洪文泳病左承旨李敏采進以邊得讓爲副摠管以禹弼昌爲忠壯將以趙雲祥爲都摠經歷以李潤瑞爲訓鍊僉正以吳鼎漢爲都摠都事以金永玉爲部將以尹孝儉爲備邊郞副護軍李身晦副司直趙英鎭南鶴聞柳焵
정조 13년
以平安監司狀啓寧邊府人物埋死渰死民家漂壓事傳于李敏采曰觀此狀辭寧邊府十一面民戶漂失過百人命致傷近百聞甚驚慘致死人等生前新舊還上及身布竝蕩減漂失民戶身布新還停退元恤典外別給米包依平壤例爲之收瘞結構等節嚴飭地方官各別着念擧行畢瘞畢構後形止狀聞事回諭
정조 13년
金履成以景慕宮郞廳以都提調意啓曰本宮御覽植木帖子每四季朔修整以入事曾有定式矣今季朔則別無生枯之可以修整者故御覽植木帖子姑不請出之意敢啓答曰知道
정조 13년
金履成以吏批言啓曰新除授穩城府使徐美修戶奴呈狀內矣上典老父素患癖積之症當此潦暑屢朔彌苦症形沈重以此情理萬無離捨遠赴之望卽爲遞改云親病旣如是危重則不可强令遠赴依例罷黜何如傳曰已非獨身親非年限云事近規避此已可駭名以擇差豈可人人曲循此草記勿施待親病少間使之不多日內辭朝
정조 13년
趙宗鉉以賑恤廳言啓曰因漢城府民家頹壓別單兩度恤典卽爲題給事命下矣全家頹壓西部字內四戶北部字內二戶合六戶各錢二兩完少頹多南部字內十二戶西部字內三戶中部字內一戶北部字內一戶完多頹少中殘獨戶西部字內四戶北部字內三戶合二十四戶各布一疋完多頹少南部字內一戶西部字內四戶北部字內一戶合六戶各錢一兩合錢十八兩布二十四疋恤典依例分給之意敢啓傳曰知道
정조 13년
金履成以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
己酉六月二十八日辰時上御誠正閣左副承旨與尙衣提調入侍時左副承旨洪仁浩假注書南履翼編修官曺亨壽記注官金健修尙衣提調鄭昌順以次進伏訖上曰都承旨入侍事榻敎命書傳敎在外承旨許遞前望單子入之違牌承旨只推與新除授承旨待下批一體牌招前承旨李書九口傳付軍職校正間與前承旨李家煥不待下敎口傳直付軍職事出榻敎命書傳敎曰承旨房仍上曰濬川堂上李文源入侍賤臣承命出傳與李文源偕入上曰李家煥入侍賤臣承命出傳上曰李祖承問啓若入來謄出以入賤臣承命出傳命退諸臣以次退出
정조 13년
己酉六月二十八日巳時上御重熙堂右承旨入侍時右承旨李敏采假注書沈能迪記注官金健修記事官金祖淳有司堂上徐有隣原任待敎尹行任以次進伏訖上命書傳敎曰未下直守令皆令今日內辭朝上曰鍾城府使之代令次堂口傳差出待下批不多日內辭朝出榻敎健修承命出傳有隣曰平壤府慰諭宣傳官梁垸書啓有登對稟處之命矣其一以爲平山府有補役庫給債取殖錢三千餘兩而往在甲寅斂民設置凡係孔道民夫之役以此年條給價責立而于今五十六年之間便成虛錄隣族之懲遍及一境本邑痼瘼無過於此虛錄本錢一倂蕩減本府某衙門留庫穀中限三千石移劃分給取耗補用則可除民弊云其一以爲六山城餉穀耗皆爲每石一斗獨於平山府太白山城餉耗爲一斗五升事甚班駁民皆稱冤云其一以爲長湍府地方峽野相半而大同收稅毋論田與畓皆捧大米故民受其弊依他邑例田捧田穀畓捧畓穀實爲除弊之道云矣平山補役庫斂散之錢旣成虛錄則宜有別般變通之道而其所救弊卽是加分取耗一事則爲本府蕩債捐出許多公穀殊涉可悶營邑往復或有它條之可以推移者則從長措處似合事宜雖以穀物言之本府留庫中三千石推移之道及半留外加分之民情願否亦未可知山城異於平地故海西六山城餉耗皆爲一斗則太白山城餉耗之獨爲一斗五升殊涉可訝而遠外之事有難遙度長湍府大同之毋論田畓俱捧大米有乖田捧田穀畓捧畓穀之本意而年前因道臣所請特行一年而旋止此亦必有委折而然竝令兩道道臣詳探事實具意見論理狀聞後稟處何如上曰依爲之出擧條以鍾城府使望筒上曰任希曾素稱善治守令此望筒何爲擬入乎卽爲改望以入事分付健修承命出傳敏采曰今日陵奉審何承旨進去乎上曰兼春秋進去可也仍命退諸臣以次退出
정조 13년
己酉六月二十八日申時上御誠正閣左副承旨入侍時左副承旨金履成假注書沈能迪編修官曺亨壽記注官金健修以次進伏訖上曰向來兩件事誠過矣其中疏擧尤非穩當矣履成曰臣性本狷狹故未免妄率之歸而到今追思臣亦自知其非矣然臣之賤見凡係君親大義寧失於過不宜失之不及蓋臣子未盡分全由於不及處故雖知其非而失之或過矣上曰時規不必苟循而今時異於古時如欲從宦不可一向如此矣履成曰臣家之保有今日莫非再造之恩不知所仰對矣上曰校正堂上李書九入侍賤臣承命出與校正堂上李書九偕入進伏上曰校正之役何如書九曰京畿道已爲訖工忠淸道十邑今方校準矣上曰京畿道如已了當持入可也書九承命出少頃持入上曰立條何以爲次乎書九曰一依大典通編例爲之耳上曰諸道邑志之詳略何如書九曰三百六十邑邑各不同惟平安道稍詳矣上曰壬辰年以後戶口數考諸漢城府謄錄則可以詳知矣書九曰壬辰年以後民摠都爲載錄則卷帙浩大恐非從簡之方矣上曰然則只錄列聖朝元年摠戶何如書九曰如此則誠簡便矣上曰凡此條目當務實用至於風俗形勝亦屬浮文矣書九曰建置沿革最緊於考覽矣上曰堤堰之利何如履成曰大川之傍皆是堤堰堤堰之利最大於民矣上曰前領相別禁堤堰以其築垌作畓徒害無益故也履成曰方其築堰作畓之時工力雖大及其墾土成田之後利益最多故民爭爲之若非堤堰則川邊之地盡爲空閑之土豈不可惜乎上曰雨後水災何如履成曰未能詳知矣上曰木花不至判歉云乎履成曰木花亦免凶云矣上命退諸臣以次退出
정조 13년
行都承旨趙宗鉉坐左承旨李敏采坐右承旨申應顯坐左副承旨未差右副承旨洪仁浩坐直同副承旨金履成坐直注書徐有聞病一員未差假注書沈能迪仕直南履翼仕事變假注書韓翼鎭仕
정조 13년
以左議政李性源三十度呈辭傳于金履成曰安心調理
정조 13년
承旨前望單子入之申應顯柳焵落點
정조 13년
金履成啓曰卽者副校理金熙朝以其親病陳疏徑出原疏以國忌正日纔已退却矣所當直捧禁推傳旨而此與無端徑出有異推考警責何如傳曰允
정조 13년
以左副承旨柳焵牌不進罷職傳旨傳曰聞以實病違牌云許遞前望單子入之待下批牌招察任
정조 13년
金履成啓曰慶源府使首望鄭信達方在罪謫中而該曹無難擬望事未前聞誠極駭然臣之矇然捧入不勝惶悚當該堂上所當重勘而本院請推之外無他可施之罰何以爲之敢稟傳曰罷職送西無闕差代無非大做錯至於此事事未前聞當該堂上施以罷職之典捧納承旨亦爲推考
정조 13년
傳于趙宗鉉曰當該承旨推考
정조 13년
傳于趙宗鉉曰俄聞慶源府使望筒以首望之在謫招政吏分付云然則推考亦過矣承旨推考下敎分揀
정조 13년
吏曹口傳政事以李顯宅爲慶源府使
정조 13년
以平安監司狀啓義州府民家漂壓事傳于李敏采曰前報兩邑民事方關心本邑漂戶又如是夥然言念蕩析之狀若在目中不遑寧處況邊上重地顧恤尤宜自別漂戶恤典原式外加給米包優給材木期於從速奠居人命之無一致傷雖萬萬多幸漂失之餘更有何力能辦許多征賦乎被水民戶還上身布無論新舊特竝拔例蕩減仍令灣尹着意撫摩速卽依舊安業待其快得就緖具由狀聞事令廟堂嚴飭灣尹及道伯處昨日回諭中有未及提諭者寧邊渰死人命中尙未拯出者待其畢拯形止狀聞其妻孥之生存招致慰諭仍蠲當年身役事更令道伯卽爲知委該邑擧行大抵旬間雨水後民戶漂溺今始排日陸續登聞稽忽極矣煩屑甚矣當該道臣從重推考兩邑守令竝施三等越捧之典
정조 13년
持平李升運疏曰伏以臣以人則魯下之甚以學則口讀而進臣之自待也旣薄世之待臣也如遺漫浪田野念絶當世乃殿下猥加拂拭置之從班恩至渥也分已過矣況臣兄臣弟俱被不世之洪造銀臺玉署竝肩接武如臣無似亦廁其間闔門榮耀當世罕比父子兄弟聚首感泣夷險燥濕矢心向前不但臣之身臣不自有全家百口一聽造化斷斷血忱可質神明臣豈不欲奔走於百執事之末以效犬馬之報而第念臣之庸愚蒙陋如右所陳淸朝耳目非臣所堪言出中心豈敢飭讓顚沛之慮猶屬謀身負乘之譏從他公議臣雖不肖寧或暇恤而臣家本寒素戒甚盈滿區區株守之見每懷過福之懼前後恩除冒死自劃雖被慢命之誅不敢爲進身之計知臣罪臣庶或在此玆敢疾聲呼籲於天地父母之前伏乞聖慈俯諒微懇亟削臣所叨之職仍命選部勿復檢擬於臺閣之望不勝大願臣旣不以言官自居而憂憤所激不能不沬血而陳之噫丙丁以來禍變層生前凶後逆換面迭出人心世道迄無止泊三司之論俱屬故紙擧國之憤去而愈激君讎無可雪之日國是無底定之期每念及此寧欲無生至若妖宇賊偉何等凶逆而窩窟已綻情跡畢露則雖寸斬臠分不足以少洩神人之憤而殿下一味濡忍當斷不斷使千古所無之劇逆尙今戴頭於海島之中至以貽慼二字設爲禁令臺閣不能爭擧朝不敢言將至於國不國人不人臣愚死罪不能無憾於天地之大也伏願殿下還寢設禁之命亟允三司之請使亂逆知懼王章快伸焉噫嘻尹蓍東疏語負犯至重則爲殿下臣子者理當鸇逐之不暇而向日銓長之檢擬提擧之望已是一大世變儒臣抗論公議莫遏而伊後爲銓官者略無顧忌今日擬一官明日照一望或不恤三銓之爭難自許擔當或不顧亞僚之引嫌挺身出肅汲汲注擬如恐不及此其意以爲不角勝朝廷一毫或挫則若將愧死故不念上天之嚴畏不問義理之關係有政輒擬打成圈套一聽約束如赴軍令嘻彼銓官獨不知魯禧之爲劇逆而始焉嘗試終乃力抗至再至三若不知止耶臣謂前後擬望銓官竝施刋削之典斷不可已也臣得接小報三司諸臣以秋曹罪囚事聯箚到院曾未移時還卽持去臣未詳本事裏面之如何而所關至嚴聯箚至重則乍呈旋退擧措顚倒臣請原箚還入賜批當該聯箚諸臣亟施譴罷之典宜矣臣無任激切祈懇之至謹昧死以聞省疏具悉首陳事非禁令卽舊例也次陳銓官事言出於爾不若在於空蕩蕩地尾陳事劻勷之失姑無論爾言亦出存事體之意譴罷之請依施
정조 13년
己酉六月二十九日卯時上御誠正閣右承旨左副承旨入侍時右承旨洪仁浩左副承旨金履成記事官徐有聞記注官趙慶遠金鳳顯以次進伏訖上曰在外承旨許遞與未差之代前望單子入之待下批牌招察任出榻敎以慶源府使望筒命書傳敎曰旣有各別擇差之命則以無勢之人擬此不願之窠稍有勢閥人將不爲北道邊地乎吏判事駭然越俸一等更令擬入昨日徐美修事草記已極可駭雖以絜矩之意不得已以俟間下去之意爲批而揆以事面寧有如許國體又或逡巡當俟間卽其地定配以此分付因此思之日前韓光近之許遞未免曲循如是之故人皆效尤轉相稱頉眼眚雖其貞疾與他般痛症有異有何難强之端規避之習不可不懲原草記勿施三水府使除授使之當日辭朝未赴任府使遞付京職此後無論文武除拜之下稱托逕留者直以邊倅厭避律草記請勘事嚴飭該曹上曰留院公事持入可也賤臣承命出持入命履成書持平李升運疏批仍命仁浩書傳敎曰臺批略言之外面觀之近於黨私雖不依施大體則近日銓官事萬萬駭然一擬猶涉嘗試再擬三擬烏得免較挈之跡乎非首非尾輒擬第二望者無論事勢之適然與否亦極礙眼大抵重臣尹蓍東之不惟無情亦且無累曾有下敎近來姑任置出於息而後用之之意則爲銓官者雖百擬千擬於副末之間以望其特點國有紀綱其可肯從干求之私乎此等風習決不可任其所欲爲當該銓官竝施不敍之典俾知懲畏之方雖以臺臣言之政目一出人人見之苟有錯誤人皆可言近日一重臣副擬事果甚礙眼許多言責之官獨李升運一人繼李趾永而論列當言不言之失不言者均有其咎而踵出迭發惟恐或後此亦未免蹤跡之嫌況字句之間多不稱停當此陶鎔醎酸之時此等詞鋒理宜裁抑持平李升運亦爲罷職俾知鎭鬧之意上敎仁浩曰慶源府使首望鄭信達以前任龍崗縣令時事似在罷謫中筵退後詳問可也命退承史以次退出
정조 13년
行都承旨趙宗鉉坐左承旨李敏采坐右承旨申應顯坐左副承旨洪仁浩坐右副承旨南鶴聞坐直同副承旨金履成坐直注書徐有聞病一員未差假注書沈能迪仕直南履翼仕事變假注書韓翼鎭仕
정조 13년
南鶴聞啓曰大司憲執義掌令一員持平二員未差掌令閔彝顯在外監察茶時之意敢啓傳曰知道
정조 13년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
傳于申應顯曰禮房承旨馳詣宗廟景慕宮奉審摘奸以來
정조 13년
以輪對官望筒傳于金履成曰日熱如此後日次來會
정조 13년
左議政李性源三十一度呈辭傳于趙宗鉉曰安心調理
정조 13년
以修撰李貞運徐邁修牌不進罷職傳旨傳于李敏采曰只推受由玉堂許遞前望單子入之待下批牌招入直
정조 13년
玉堂前望單子入之副校理李羲觀落點
정조 13년
申應顯啓曰副校理李羲觀方在罷散中何以爲之敢稟答曰敍用
정조 13년
申應顯以弘文館言啓曰本館下番闕直事甚未安修撰徐邁修李貞運旣有只推之命竝卽牌招以爲推移入直之地何如傳曰允
정조 13년
南鶴聞啓曰副修撰李晴時在京畿坡州地經筵入番事緊斯速乘馹上來事下諭何如傳曰允
정조 13년
傳于李敏采曰吏房承旨入侍
정조 13년
傳于洪仁浩曰慶源都護府使李顯宅鍾城都護府使吳載紹大丘營將趙命鎭順天營將韓應儉全州營將崔秉敎平安兵虞候黃策滿浦僉使崔慶臣魚遊澗僉使金重鎭乶下僉使李彦章老江僉使崔世昌委曲僉使李彦垕撫夷萬戶姜聖國下直各長弓一張長箭一部片箭一部筒兒一箇賜給
정조 13년
以原春監司狀啓民家漂壓人物渰死事傳于金履成曰多數漂頹處元式外別加周給致死人生前還上身布竝蕩減事回諭
정조 13년
趙宗鉉以戶曹言啓曰時御所內各司依定式發遣本曹正郞臣李周憲與兵曹參知臣洪文泳佐郞臣李益洙東所衛將臣趙光鑽西所衛將臣金夢彩南所衛將臣南正周北所衛將臣吳正根眼同看審後有頉處別單書入而修改則擇日擧行何如傳曰允
정조 13년
金履成以訓鍊都監言啓曰本局哨官金箕昶身病甚重勢難察任改差何如傳曰允
정조 13년
獻納林道浩疏曰伏以臣於病伏之中忽伏承薇垣除命宜卽竭蹶趨承而第臣素患痰癖之症挾暑添劇中若結轖呼吸不通食飮專却元氣漸脫跬步之間不能轉動以此病情實無進身之勢玆敢猥陳衷懇伏乞聖明俯垂諒察亟賜鐫免仍治臣瀆擾之罪以肅朝綱千萬幸甚臣方乞免不宜贅他而遇衷所激不容泯默略此附陳焉噫事在目下苟有可言則夫人可得以言之不必以形迹爲拘地處爲別也明矣惟彼尹蓍東之負犯也關係也非出於一邊之好惡也卽有臣分者之所不敢擧擬者也有秉彝者之所必欲懲討者也只以懲討之論適出於一邊數人之故銓衡之人必欲力抗於上下齊憤之地此誠非細故也其在防微折萌之道扶植言者宜無所不至而今者臺臣處分有若兩罪而和解者然臣誠憂慨不知所屆況在聖明聽言之道只論其言之當否不當論其人蹤跡之如何也臣願亟寢前持平李升運罷職之命焉因此而竊有所慨然者存焉向來趙星逵之疏千言萬語閃忽詭祕故爲拙態而其中尹蓍東事一款尤極無嚴臺閣之體是則是之非則非之而乃敢不是不非微發其端隱然欲售嘗試之計其所設心可謂巧且憯矣如此閃弄叵測之類若置而不論則何以懲此輩力拒之習息一世方生之論乎臣謂趙星逵爲先施以刋削之典斷不可已也臣無任屛營祈懇之至謹昧死以聞省疏具悉矣
정조 13년
己酉六月三十日卯時上御誠正閣同副承旨入侍時同副承旨金履成假注書南履翼記注官趙慶遠記注官金鳳顯以次進伏訖上曰傳香乎履成曰姑未矣上曰吏房承旨入侍賤臣承命出傳吏房承旨申應顯進伏訖上曰老人當暑勢難許久行公矣應顯曰近以腹暑多服藥餌矣命退承史以次退出
정조 13년
己酉六月三十日巳時上御重熙堂左副承旨入侍時左副承旨洪仁浩假注書沈能迪記注官趙慶遠金鳳顯以次進伏訖上曰昨日申馥疏語何事仁浩曰卽是趙德麟討逆而旣有禁令故不得捧入矣以林道浩疏命書傳敎曰臺言體重則無論疏與箚輒令還給反涉如何雖賜例批臺臣事豈成說乎凡事端與言議不激則不成近日銓官之不緊照擬甚非爲世道息鬧重臣進身之意激成之失不可不懲昨日勘罷略有所裁量者止此足矣設欲陳論安往而見昨批云云始甘爲殿於李升運欲獵立幟之譽乎附陳事亦未必爲然觀於原疏全篇鄕闇云爾詭祕當乎數昨有銓官事昨日有臺臣事今又有此疏堅白相混爭攘爲事淸朝揖讓之風可謂掃地蔑如此臺臣非不知嚴勘姑軫激成之戒且付三令之科獻納林道浩亟施不敍之典莫以昨今處分之用前例板看作尋常飭令復循舊日伎倆事仍竝知之仍命退承史以次退出
정조 13년
都承旨未差行左承旨尹尙東坐直右承旨未差左副承旨未差右副承旨未差同副承旨未差注書徐有聞病一員未差假注書沈能迪仕直南履翼仕事變假注書韓翼鎭仕
정조 13년
金履成啓曰來初五日朝參日次矣敢稟傳曰停
정조 13년
金履成啓曰禁衛營將管來言今日本營軍兵日次私習云矣敢啓傳曰待晴爲之
정조 13년
金履成啓曰御營廳將官來言今日本廳軍兵日次私習云矣敢啓傳曰待晴爲之
정조 13년
以左議政李性源三十二度呈辭傳于趙宗鉉曰安心調理
정조 13년
傳于趙宗鉉曰在德萬戶尹鳳允伐登萬戶申思彙下直各長弓一張長箭一部片箭一部筒兒一箇賜給
정조 13년
以副校理李羲觀牌不進罷職傳旨傳于南鶴聞曰只推
정조 13년
南鶴聞啓曰玉堂上下番俱空已至多日事甚未安副校理李羲觀旣有只推之命卽爲牌招入直何如傳曰允
정조 13년
以黃海監司狀啓信川郡被災民人等耗條停退事傳于金履成曰除耗然後可有實效今番停退穀物特竝除耗嚴飭地方官曉諭民間俾無如例辦之弊事回諭
정조 13년
南鶴聞以禮曹言啓曰卽接宗廟署所報則功臣堂西邊隔壁曾前罅綻處去夜大雨全然頹圮云正殿至近之地有此隔壁頹圮之患不可無慰安之擧慰安祭不卜日今初三日設行圍排等節申飭該監着意擧行待晴卽爲擇日修改何如傳曰允
정조 13년
南鶴聞以景慕宮都提調意啓曰太常所進生梨今方薦新於本宮而宮苑生梨姑未成熟待爛熟薦新之意敢啓傳曰知道
정조 13년
金履成以都摠府言啓曰副摠管尹尙東以漢城府右尹本府座起晝仕出去之意敢啓傳曰知道
정조 13년
金履成以兵曹言啓曰卽接西所衛將具修溫牒報則曜金門北邊宮墻舊築二間許因雨頹圮云令紫門監爲先以杻把子堅實圍排依例樹柵把守軍兵金虎門入直軍十名除出限改築間嚴加守直之意分付何如傳曰允
정조 13년
南鶴聞以兵曹言啓曰新除授仁遮外萬戶申在德老母今年七十一歲且無兄弟法不當遠離赴任呈狀乞遞依法典改差何如傳曰允
정조 13년
南鶴聞以兵曹言啓曰去夏等能麽兒考講時都摠府經歷李翼鉉都事尹弘儉瓦暑別提申百祿訓鍊院判官金坊主簿李麟臣武臣兼宣傳官申在德部將宋良佑守門將康潤福金成鉉朴翰烈金宗鉉等一次不通都摠府經歷曺命集具載敬訓鍊院判官沈景民武臣兼宣傳官鄭宅昌張彦極權就一李烜朴秀儉成履福李厚培張志近部將金鍾翕洪疇九沈尙之鄭治臣崔光烈李晉秀守門將楊達源盧尙心等二次不通武臣兼宣傳官林懋遠鄭欽成夏鎭等三次不通武臣兼宣傳官鄭慶龍四次不通依定式一次二次三次不通人等竝從重推考四次不通人越俸一等何如傳曰允
정조 13년
金履成以訓鍊都監言啓曰本局字內曜金門北邊宮墻舊築二間許頹圮處金虎門軍十名除出把守事自兵曹草記矣金虎門軍十名除出將校率領限修築間嚴加守直之意敢啓傳曰知道
정조 13년
傳于金履成曰今日在院承旨竝遞差
정조 13년
傳于金履成曰承旨前望單子入之待下批牌招察任
정조 13년
承旨前望單子入之尹尙東落點
정조 13년
兵曹判書具允鈺疏曰伏以臣蒲柳之質已朽羹薤之戒轉深萬念都灰無復當世之意而只緣聖恩莫量於河海報答蔑效於絲毫遲回明時不忍告退自顧其情良亦慼矣惟是閑漫之局則趨承焉敦匠之役則竭蹶焉持被周廬出入侍衛則亦出於依近禁扃昵瞻耿光之忱而世所稱一切華膴不但臣妄想之已絶人亦何嘗以此期臣而不意中權除命忽降於千萬夢想之外臣誠惝怳震越五內失守繼以感淚無從也適當動駕隔宵天牌踵臨飭敎荐下使勿呼望逃循不得冒沒承膺廉隅都喪置身無地噫臣於年力方强之時猶愧已試蔑效當此衰耗已及之日尙可强令驅策乎設使臣筋力足堪鞅掌身名無所虧缺以犬馬之年則宜引也以行止之義則宜退也況臣昏耗之識無望甄別人物滓穢之踪自知有靦戒行如是而復使掌銓衡而管三局則其爲累聖簡而駭物情豈但爲一身顚沛而已也且臣之入耆社已過半年而今乃靺鞈奔走便若固有則臣雖無恥人謂斯何副急一出終非盤礴之地匹夫微諒亦無變改之理連値淸齋疏龥路阻今始披瀝肝血仰瀆崇嚴伏乞聖明諒臣情之由於衷懇察臣言之非出飾讓亟命鐫削俾得以優遊飮啄歌詠聖澤以卒餘生千萬幸甚臣無任云云答曰省疏具悉不惟宿硏兼取老鍊卿其勿辭行公
정조 13년
副校理李羲觀疏曰伏以臣才疎學淺百無一能論思啓沃自知不稱而怵分畏義有除輒膺尋常愧懼若隕淵谷不自意昨日除命又下於罷散縮伏之中特敍有命庚牌繼臨臣且惶且感莫知攸措且臣本生母素患風濕之症當暑添劇食飮全却委頓床席已至多日臣左右扶將實無離捨之望敢速違傲恭俟重勘聖度天大罰止問備時値空館召命復下揆以分義宜卽竭蹶而臣母所患經夜無減區區私情無以進身玆陳短章仰瀆崇嚴伏乞聖慈亟遞臣職以便救護仍治臣瀆擾之罪以肅朝綱焉臣於近日事竊有不勝憂歎者重臣尹蓍東之昨冬一事天鑑在上昭釋備至而惟彼一種黨伐之論又何靳靳而不知止也夫重臣旣經罪謫則朝家之徐徐收用亦一道理而今也則不然當初銓望見拔已自不厭衆議且一邊方生之論直驅重臣於惡逆之科把持脅制聲氣峥嶸殆莫誰何則當此時秉銓筆而任對揚者正宜頻頻擬檢以仰贊我殿下平明之化者自是不可已之事耳夫何一擬再擬抨撃顯肆辭語危怖上以欲熒惑天聽下以欲鉗制衆口以至於日昨李升運之疏而極矣噫公議者乃擧世之公議也朝廷者乃國家之朝廷也今乃以一邊人儔張之論自唱自和公肆咆喝而莫或敢遏則其爲蔑公議而輕朝廷也果何如哉夫以我殿下恢蕩之苦心明睿所燭此輩之情狀宜無不察而一味包容惟事鎭安日昨處分過費絲綸殆近於兩是雙非之歸而至有銓官不敍之命臣竊爲聖朝惜此擧也夫一尹蓍東檢擬不檢擬固無足恤堂堂淸朝黨伐之論恣行無忌簸弄驅脅一任跳踉而三司言議之地視若尋常寂無可否乃殿下亦且優批薄警不加無所懲戢則又安知嗜利無恥之徒趨風合勢換面迭出而朝象人心益至於莫可收拾之境耶言念及此豈勝憂惋臣謂前持平李升運嚴加處分以靖世道仍寢銓官不敍之命斷不可已也臣無任云云以副校理李羲觀上疏傳于申應顯曰禮樂征伐不得自天子出而威福能在上乎予於接下務主闊略似此舊習罅漏處雖細未嘗放忽看過此蓋撫念前功深存虧簣之戒也凡有時政得失在言責論思之職者何言可諱甚事不陳而今日李羲觀之疏其說不過是請寢銓官不敍之命其漸弊一言曰豕非羸而霜將氷矣朝廷有莫敢指斥之人則在其人豈好消息乎且況爲世道拔例處分之餘乎副校理李羲觀遠地投畀當夜發送原疏還給以示振綱分懋平蕩之意
정조 13년
行都承旨金載瓚坐行左承旨徐鼎修坐行右承旨尹尙東坐左副承旨李書九坐直右副承旨柳焹坐同副承旨閔台爀坐直注書徐有聞病一員未差假注書沈能迪仕南履翼仕直事變假注書韓翼鎭仕
정조 13년
柳焵啓曰大司憲執義掌令一員持平二員未差掌令閔彝顯在外監察茶時之意敢啓傳曰知道
정조 13년
傳于李書九曰傳香承旨奉審摘奸以來
정조 13년
以左議政李性源三十三度呈辭傳于柳焵曰安心調理
정조 13년
李書九啓曰副校理李羲觀陳疏入啓校理申馥副校理李埦副修撰李晴俱在外玉堂上下番俱空已至多日事甚未安未差之代政官牌招開政差出待下批仍卽牌招推移入直之地何如傳曰允
정조 13년
李書九啓曰吏曹假郞廳來言本曹判書有闕政事取稟傳曰與亞三堂前望單子入之待下批牌招開政吏曹堂上前望單子入之判書李文源參判金文淳參議曺允大落點
정조 13년
李書九啓曰新除授吏曹參判金文淳方在罷散中何以爲之敢稟傳曰敍用
정조 13년
李書九啓曰吏曹判書李文源參判金文淳牌不進推考傳旨今方捧入參議曺允大在外開政命下之後不卽擧行事甚未安判書參判更卽牌招何如傳曰允
정조 13년
李書九啓曰吏曹判書李文源再牌不進推考傳旨今方捧入而開政命下之後如是違牌不卽擧行事體所在誠甚未安所當更請牌招而係是一日三牌何以爲之敢稟傳曰更爲牌招
정조 13년
閔台爀啓曰吏曹判書李文源三牌不進推考傳旨今方捧入而開政命下之後連事違召終不承膺其在事體誠極未安所當更請牌招而係是一日四牌何以爲之敢稟傳曰更爲牌招
정조 13년
承旨前望單子入之金載瓚徐鼎修閔台爀徐秉德落點
정조 13년
李書九啓曰新除同副承旨徐秉德時在忠淸道大興地斯速乘馹上來事下諭何如傳曰允
정조 13년
李書九啓曰卽者司謁趙得完請謁以爲別監朴重大無端突入於議政府修改役處乘醉起鬧詬辱之說至及於監役官云以掖隷檢束前後飭敎何等申嚴而又有此酗酒作拿侵辱朝官之擧事未前有極爲驚駭朴重大爲先出付攸司照法嚴勘之意敢啓傳曰知道此輩可謂難化之類梗頑逞欲不悛舊習愈往愈甚此輩亦人耳任其所爲俾陷大辟有違生物之仁先從現發處隨卽痛治爲先除名令該曹嚴杖捧招仍爲嚴加照律以聞現發之事已如此此外又安知無如許所犯自本院査問各司使之從實來告後仍卽具由以聞此後又或有若此之弊大則各其司草記小則該堂言送該房以爲從輕重嚴治之地
정조 13년
傳于閔台爀曰左承旨入侍
정조 13년
傳于徐鼎修曰尙州營將尹養儉別害僉使朴志泓下直各長弓一張長箭一部片箭一部筒兒一箇賜給
정조 13년
傳于閔台爀曰左副承旨入侍
정조 13년
傳于閔台爀曰發遣吏郞諸執事淸齋與否摘奸以來
정조 13년
徐鼎修以司饔院官員以監膳提調意啓曰昨日漁夫契貢人等所志內今年長霖江水漲滿漁船不通捉得無路四散求覓尙未貿來明日日下生鮮將至闕封之境願以他雜魚限水退間代封云故臣以爲參半代封雖出於軫念貢弊之聖恩而至於全數代封則乃是無前例之事莫重供上敢請全代極涉猥濫使之退去依數準備矣今日監膳時貢人等又爲白活以他雜魚擅自待令供上事體何等至重而全數代封之請已涉猥濫雜魚待令之擧尤極該痛當該漁夫契貢人今方移法司照律嚴繩而代納雜魚不敢循例捧入莫重御供將不免闕封臣惶恐待罪之意敢啓傳曰勿待罪代封貢人勿治
정조 13년
柳焵以禮曹意啓曰顯陵陵上曲墻有頉處修改日字在於今初四日而雨勢若此土石沾濕勢難完築待快晴更爲擇日擧行恐合事宜南關王廟雨漏處修改亦在同日所當一體改擇日擧行而事係重大臣曹不敢擅便上裁何如傳曰竝待快晴更爲擇日稟旨可也
정조 13년
柳焵以禮曹意啓曰卽接穆陵別檢所報則今番大雨仁穆王后陵上曲墻丑寅方內面九尺許外面十三尺許頹圮云陵上曲墻有此頹圮之患極爲驚悚依前例慰安祭不卜日今初四日設行本曹堂上郞廳卽爲進去奉審後稟處何如傳曰允修改待快晴擧行可也
정조 13년
李書九以兵曹意啓曰卽接西所衛將具修溫牒報則曜金門南邊水閣鐵箭門二間許今日因雨水顚頹云爲先令紫門監以體大木堅實樹柵把守軍兵金虎門入直軍十名除出限修改間嚴加守直之意分付何如傳曰允
정조 13년
徐鼎修以訓鍊都監意啓曰曜金門南邊水閣鐵箭門二間今日雨水顚頹處金虎門入直軍十名除出把守事自兵曹草記矣金虎門軍十名將校率領限修改間嚴加守直之意敢啓傳曰知道
정조 13년
徐鼎修以義禁府言啓曰副校理李羲觀遠地投畀事承傳啓下矣李羲觀慶尙道永川郡投畀而以承傳內辭意具罪目依例發遣府羅將押送配所何如傳曰允
정조 13년
李書九以刑曹意啓曰因承政院啓辭別監朴重大突入於政府役處詬辱監役罪狀爲先除名令該曹嚴杖捧招仍爲嚴加照律以聞事命下矣依傳敎朴重大卽爲捉來發問目嚴杖究問則以爲再昨日過飮酒杯欲見工曹針線婢氷愛轉入于議政府內則蓮亭有帽帶者數人故認以計士酬酢寒暄人事則不爲應答故醉不省事之中意謂計士以儕輩之人不答人事不無憤心果發辱說雖是醉中若知繕工官員則豈有辱說之理乎毋論知與不知身爲掖隷前後申飭之下不有朝令乘醉突入于政府衙門詬尋監董官員之罪萬死無惜云矣取考律文則新頒事目內吏卒罵六品以下官事理絶悖者杖一百徒三年罵他衙門官者減一等朴重大依此律減一等決杖九十後忠淸道黃澗縣徒二年半定配卽爲押送之意敢啓傳曰知道
정조 13년
吏曹參判具庠疏曰伏以臣出世屬耳便一聾聵銓選之重固非其任行政不過一再而瘡疣自知難掩至於日昨政望而果然醜拙益露噫旣已同參無所相難則主管與預聞一也臺言不可以別無指的而有所自恕聖度雖出於曲加區別而愈增不安伏乞亟寢改頒之命獲被同罪之罰焉臣於此竊有區區情懇略此附陳焉臣之邇來遭遇可謂世所罕有復起以後非銀臺則天官非天官則銀臺華要之貫殆若已有冗散之日可得而數荐被不敢當之恩猥叨不敢承之任而尙此唐突無復一辭者祗欲奉令承敎生死向前以爲將此身奉塵刹之圖而已此雖苦心所在有時惶汗浹背近日以來其所驚懍又倍於前蓋半日之中叔姪傡銓歷數古今復有幾人佐貳雖異長席而爲銓官則等耳公法雖無應遞而在私心則悚然若使因仍冒據東西開政則臣雖無恥人將謂何滿損之憂福過之懼猶屬一已固不可言而其如感激酬報之忱反爲貪戀辜負之歸何哉就此一事便同鐵限惟冀天地父母俯賜矜諒特紆永鐫之恩以卒終始之澤千萬幸甚答曰省疏具悉公格雖無所拘情勢似然許遞
정조 13년
吏曹參判金文淳疏曰伏以臣受國厚恩與天無極而才識庸闇涓埃莫效疾病纏綿杜門斂伏自甘爲明時之一棄物矣廼者南郡之補未幾特蒙內移北關之行纔半旋降恩宥顚沛之患每由己作而寬假之澤輒荷聖眷霜雪雨露曲費生成頂踵毛髮都歸造化不自意亞銓除命又下此際負罪如臣何以得此歸對老父闔門感泣第緣狗馬賤疾近益危劇計急調將歸伏松楸以爲復尋生路粗守拙分之圖矣責敎繼下罪著慢蹇薄補還寢罰止譴罷臣震懍頌祝實不知容身之所也曾未數旬恩敍自天新除遽降臣聞命驚惶轉益靡措噫臣之向來一出蓋緣怵分畏義不敢他顧之致也言行不孚而心跡轉入於䵝昧去就顚倒而身名自歸於隳壞俯仰慙赧無顔可擧以此情蹤更何可論於飄纓結綬翶翔朝著也哉且堂疏論斥已萬萬惶惑而至於近日臺章迭發聲罪論列尤令人神𢥠刊削勘斷旣若是峻嚴則一步銓地便成鐵限由前由後義在自靖而召牌屢降飭敎荐下嚴畏悚惕不暇他顧雖不得不冒沒肅命而以臣情地何敢自處銓官晏然行政乎玆敢猥陳短章徑出禁扃伏乞聖慈憐臣情事之未暴諒臣私義之難强亟命鐫改以快人心以安微分焉答曰省疏具悉人言宜欲一伸本職許遞
정조 13년
己酉七月初二日辰時上御誠正閣左副承旨入侍時左副承旨李書九假注書沈能迪編修官曺亨壽記注官金健修以次進伏訖上曰校役今爲何道耶書九曰方始慶尙道而所餘者爲五道矣上曰訖工尙遠矣書九曰若了當全羅道則其餘四道易於收殺矣書九曰七十以上人不爲檢擬於承旨望曾有先朝受敎而前望則通望人盡數書入故或有過年限而蒙恩點之時此後則自本院依例入稟以爲警咳之地似好故敢此仰達矣上曰依爲之出擧條上命書傳敎曰文識餘事自有記存者況常訓一部讀其按說可知其人今因輿地勝覽思之故司諫鄭恒齡子元林家庭之學素有工程曾所稔聞以白徒不可參聞於校正之役令該曹先付軍職初仕仍卽調用事分付命書具庠疏批訖上曰吏曹堂上前望單子入之賤臣承命出持入吏曹判書李文源參判金文淳參議曺允大落點訖命退承史以次退出
정조 13년
己酉七月初二日午時上御重熙堂左承旨入侍時左承旨徐鼎修假注書沈能迪記注官金健修記事官金祖淳以次進伏訖上命書榻敎曰在外承旨許遞前望單子入之待下批牌招察任上曰吏曹參判牌去來連爲催促賤臣承命出傳又命書判付訖上曰此判付出給李書九自政院各司官員卽爲發牌該司復有此等之弊與否査問事分付賤臣承命出傳仍命退承史以次退出
정조 13년
己酉七月初二日申時上御誠正閣同副承旨入侍時同副承旨閔台爀假注書南履翼編修官曺亨壽記注官金健修以次進伏訖上曰慶州素稱有弊目今有何弊瘼台爀曰別無大段弊端而十二倉穀數合爲十有萬石捧上之際或不無麤劣者又不無虛僞之弊而便成流來痼弊此外別無目前之弊矣上曰境內印信官爲幾許耶台爀曰本官及營將外無他印信官矣上曰鎭營相距爲幾許里台爀曰西城外咫尺之地矣命退承史以次退出
정조 13년
行都承旨金載瓚坐行左承旨徐鼎修坐直右承旨李書九坐直左副承旨柳焵坐右副承旨閔台爀坐同副承旨沈煥之在外注書徐有聞病一員未差假注書沈能迪仕南履翼仕直事變假注書韓翼鎭仕
정조 13년
閔台爀啓曰大司憲執義掌令一員持平二員未差掌令閔彝顯在外監察茶時之意敢啓傳曰知道
정조 13년
金載瓚啓曰行右承旨尹尙東今日不爲仕進卽爲牌招何如傳曰老病似難當暑供劇許遞今日政差代
정조 13년
閔台爀啓曰弘文館校理申馥下諭後過限不爲上來依定式禁推傳旨捧入之意敢啓傳曰知道
정조 13년
閔台爀啓曰今日乃處暑視事自明日當爲取稟而老炎猶甚新涼未生姑觀日候更稟之意敢啓傳曰知道
정조 13년
閔台爀啓曰穆陵慰安祭獻官李敏采時無職名令該曹口傳付軍職何如傳曰允
정조 13년
以左議政李性源三十四度呈辭傳于金載瓚曰安心調理
정조 13년
閔台爀啓曰新除授吏曹參議李祖源方在罷散中何以爲之敢稟傳曰敍用
정조 13년
以吏曹參議李祖源牌不進罷職傳旨傳于徐鼎修曰只推更爲牌招開政
정조 13년
以吏曹參議李祖源再牌不進罷職傳旨傳于徐鼎修曰情勢雖有同異辭疏到院云宜令一伸許遞
정조 13년
吏曹參判前望單子入之金文淳落點
정조 13년
兵曹口傳政事副司直李文源
정조 13년
有政吏批判書金履素在外未肅拜參判金文淳進參議未差行左承旨徐鼎修進吏批啓曰判書金履素在外未肅拜參議未差小臣獨政未安何以爲之敢稟傳曰仍爲之
정조 13년
以沈煥之爲承旨鄭好仁爲大司憲李祖承爲大司諫李惠祚爲執義沈鏗爲掌令張至冕爲持平丁志元爲持平柳匡國爲獻納鄭東愼爲正言李冕膺爲校理朴基正爲副校理李太亨爲修撰韓光植爲副修撰李時秀爲右尹李運昌爲長湍府使軍器參奉單金兌煌書題單太敏行
정조 13년
兵批判書具允鈺進參判柳誼病參議朴宗岳病參知入直進右承旨李書九進以金文淳爲副摠管崔箕興爲僉知柳爾胄爲五衛將韓文揆爲景福將白東遠爲都摠都事申純爲都摠都事成夏鎭爲訓鍊主簿李彦一爲武兼韓聖謨爲仁遮外萬戶朴再禎爲位羅萬戶朴泰根爲南桃浦萬戶同知單成龍森訓鍊參軍單鄭仁大副護軍柳爾胄副司直具庠趙宗鉉尹尙東曺允大李祖源安廷玹申應顯洪仁浩南鶴聞金履成徐秉德金熙朝副司勇鄭元林單付
정조 13년
傳于閔台爀曰工刑換房
정조 13년
以咸鏡監司狀啓永興本宮後龍防築潰決處待秋奉審事傳于李書九曰前例雖有秋巡時看審改築云而何待看審無論秋成或農隙元定使役日限外別給雇價從速完築秋巡後詳審形止狀聞事回諭
정조 13년
柳焵以兵曹意啓曰卽者西所部將白泓鎭行巡之際初更末捉得一掖隷於肅章門外來告本曹故自本曹査問則果是別監而姓名卽韓相謙也當此夜禁申嚴之日身爲掖屬無端犯科極涉痛駭係是掖隷不得擅自決罪爲先拘留之意敢啓傳曰知道其委折令該房捉來査問以聞可也
정조 13년
柳焵啓曰因兵曹草記別監韓相謙夜巡被捉事批旨內知道其委折令該房捉來査問以聞可也事命下矣別監韓相謙捉來査問其犯夜委折則所告內昨夜上直之時適得泄病又値昏黑忙急之際未及尋往他處愚迷所致直出肅章門外仍爲見捉云矣敢啓傳曰與外巡有異自本院處置放送
정조 13년
柳焵以兵曹意啓曰卽接東所衛將趙光鑚牒報則內司僕西邊宗廟北墻連接宮墻一間許頹圮云令紫門監爲先以杻把子堅實圍排依例樹柵急速修築而此與外宮墻有異自前雖無把守之例其在愼重之道不可疎忽建陽門入直禁衛軍自該營量宜定送限改築間晝察夜巡之意分付何如傳曰允明日如有晴意卽爲修築戶判與該郞入來監董斯速竣事此後改瓦拔草等節各別着意爲之可也
정조 13년
徐鼎修以賑恤廳意啓曰因漢城府民家頹壓別單恤典卽爲題給事命下矣全家頹壓西部字內一戶東部字內一戶南部字內十戶合十二戶各錢二兩完少頹多西部字內七戶東部字內三戶南部字內六戶北部字內七戶合二十三戶各布一疋合錢二十四兩布二十三疋恤典依例分給之意敢啓傳曰知道
정조 13년
柳焵以禁衛營意啓曰內司僕西邊宗廟北墻連接宮墻一間頹圮處以建陽門入直軍中量宜定送限改築間晝察夜巡事自兵曹草記允下矣建陽門入直軍五名除出把守而不可無將領別定敎鍊官朴道訥率領限修築間各別守直之意敢啓傳曰知道
정조 13년
兵曹口傳政事副司直李敏采
정조 13년
己酉七月初三日卯時上御誠正閣右副承旨入侍時右副承旨柳焵記事官徐有聞記注官趙慶遠金鳳顯以次進伏訖上曰禮房承旨入侍出榻敎賤臣承命出與禮房承旨閔台爀偕入進伏上命台爀書傳敎曰禮房承旨馳詣宗廟永寧殿奉審摘奸以來仍敎台爀曰日熟如此祭物不無變味之慮須各別申飭可也台爀承命先退命焵書傳敎曰今番特除意在湔拂而四違召牌期於必遞所執似非無當其心亦宜曲察吏曹判書李文源許遞又命書榻敎曰在外吏曹參議許遞前望單子入之待下批牌招察任命退承史以次退出
정조 13년
己酉七月初三日申時上御誠正閣坐直承旨入侍時左副承旨李書九假注書南履翼記注官金鳳顯記事官金祖淳以次進伏訖上曰日熱如此必生汗臭奉審承旨着意沐浴換着新衣奉審賤臣承命出傳命書傳敎曰銓堂之乏人莫若近日政命已下吏曹參判前望單子入之待下批牌招命退承史以次退出
정조 13년
行都承旨金載瓚坐行左承旨徐鼎修坐右承旨李書九坐左副承旨柳焵坐直右副承旨全履成坐直同副承旨閔台爀坐注書二員未差假注書南履翼仕直李海隣仕事變假注書韓翼鎭仕
정조 13년
李書九啓曰大司憲鄭好仁持平張志冕牌招啓辭未下執義李思祚掌令閔彝顯沈鏗丁志元俱在外監察茶時之意敢啓傳曰知道
정조 13년
金履成啓曰日次儒生殿講處暑後更稟事命下矣以何日爲之乎敢稟傳曰涼生後更稟
정조 13년
以左議政李性源三十五度呈辭傳于金載瓚曰安心調理
정조 13년
柳焵啓曰新除授同副承旨沈煥之時在京畿衿川地斯速乘馹上來事下諭何如傳曰許遞前望單子入之
정조 13년
傳于徐鼎修曰新除授承旨牌招察任
정조 13년
金載瓚啓曰卽者注書徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招察任何如傳曰設有嫌避之端下諭啓辭未下若以在外亦欲引嫌則任所在外奉命出壃亦當俱避乎以陳疏一款前例有無屢詢之下爲之分疏都承旨金載瓚從重推考新進行止亦甚放恣注書徐有聞先汰後拿
정조 13년
注書徐有聞拿處代以李海隣爲假注書
정조 13년
傳于徐鼎修曰碧團僉使鄭履曾樂南萬戶金宗曄下直各長弓一張長箭一部片箭一部筒兒一箇賜給
정조 13년
李書九啓曰昨以掖隷事有査問各司之命矣卽者內贍寺官員來言去閏五月初二日本寺郞廳方欲推治貢人之際有着紅衣二人稱以別監突入官庭自謂被罪貢人女壻多般發惡使不得治罪云身爲掖隷不畏飭禁有此攔入公暑無端肆惡之擧事極驚駭兩漢令掖庭署指名覈出付之攸司査實重勘雖以該寺郞官言之昨日査問之時初無皁白今始來告亦涉稽忽而本院請推之外無他可施之罰何以爲之敢稟傳曰何去而再昨特敎發牌査問之時不爲直對今始來告乎當該官員令該府拿問處之掖隷出付攸司嚴治
정조 13년
李書九以備邊司意啓曰楚山府使鄭啓淳在任身死矣曾經承旨返柩時依法典擔軍題給之意分付所經各道何如傳曰允
정조 13년
金履成以兵曹意啓曰內司僕西邊宗廟北墻連接宮墻一間頹圮處今已畢築晝察夜巡停止之意敢啓傳曰知道
정조 13년
金履成以禁衛營意啓曰內司僕西邊宗廟北墻連接宮墻一間頹圮處今已畢築晝察夜巡停止事自兵曹草記矣內司僕西邊宗廟北墻連接宮墻一間頹圮處今已畢築察巡亦爲停止軍兵還入建陽門直所將則卽爲解送之意敢啓傳曰知道
정조 13년
李書九以義禁府意啓曰校理申馥推考事傳旨啓下矣申馥時在慶尙道安東地云依例發遣府羅將拿來何如傳曰允
정조 13년
吏曹參判金文淳疏曰伏以臣於日前復叨見職猥陳微懇而特垂體諒獲蒙恩遞私分粗安惶感無地纔經一宿以臣代臣職名依舊顧臣情勢與前無異則何可以一伸而自同無故以爲承當之計哉祗緣曲念出常頌祝冞切義分爲重廉防反輕不得不章皇出肅而及當政席臣之堂叔臣履素又拜長銓矣在公格雖曰無相避同堂叔姪至切之親也閑司漫職尙此難安況於銓衡之任豈有傡據之理乎在臣私義不但萬萬危蹙朝家官人之方恐不當若是苟艱也臣於是豈敢頃刻蹲冒晏然開政而適値夜漏已深促敎連下他不暇顧黽勉擧行而惶汗沾背去益靡措玆敢略陳短章仰瀆崇聽伏乞聖慈俯察由中之懇亟推體下之恩特賜鐫免以便公私不勝大願答曰考據前例爲之何必上疏爲哉辭疏之逐日捧入亦甚如何還給承旨推考
정조 13년
以吏曹參判金文淳上疏傳于金載瓚曰考據前例爲之何必上疏爲哉辭疏之逐日捧入亦甚如何還給承旨推考
정조 13년
己酉七月初四日辰時上御重熙堂左承旨入侍時行左承旨徐鼎修假注書南履翼記事官李相璜記事官金祖淳以次進伏訖上曰都承旨入侍賤臣承命出傳行都承旨金載瓚進伏上曰此雨其不過多乎載瓚曰似不過矣上曰日熱如此誠難耐矣載瓚曰然矣上曰向聞湖南有過旱之慮云矣今觀雨勢誠爲多幸矣鼎修曰然矣命退諸臣以次退出
정조 13년
行都承旨金載瓚坐行左承旨徐鼎修坐右承旨李祖承坐直左副承旨柳焵坐右副承旨洪仁浩坐直同副承旨金履成坐注書徐有聞仕一員未差假注書李海隣仕直事變假注書韓翼鎭仕
정조 13년
李祖承啓曰大司憲鄭好仁持平張至冕牌招啓辭未下執義李思祚掌令閔彝顯沈鏗持平丁志元在外監察茶時之意敢啓傳曰知道
정조 13년
以左議政李性源三十六度呈辭傳于金載瓚曰安心調理
정조 13년
洪仁浩以備邊司言啓曰今日賓廳日次而左議政李性源呈辭右議政蔡濟恭身病不得來會云矣敢啓傳曰知道
정조 13년
金載瓚啓曰假注書李海隣時無職名令該曹依例付軍職冠帶常仕何如傳曰允
정조 13년
金載瓚啓曰右承旨李書九同副承旨閔台爀今日不爲仕進竝卽牌招何如傳曰許遞前望單子入之
정조 13년
承旨前望單子入之李祖承洪仁浩落點
정조 13년
以右承旨李祖承牌不進罷職傳旨傳于金載瓚曰只推更爲牌招
정조 13년
以內贍奉事洪景斗拿處傳旨傳于金履成曰掖隷雖已嚴處大體事實與李學彬事有異該郞事不但有關後弊亦係甚麽失着掖隷則雖以攔入公庭之罪無論事實如何一人付刑曹照律一人限死決棍降定軍保而郞官之侵責貢人一款已現發之後亦不可仍置令該寺提擧知悉査處此郞官分揀
정조 13년
以校理李冕膺副校理朴基正修撰李太亨副修撰韓光植牌不進罷職傳旨傳于金履成曰只推
정조 13년
洪仁浩啓曰玉堂上下番俱空已至多日事甚未安校理李冕膺副校理朴基正修撰李太亨副修撰韓光植旣有只推之命竝卽牌招以爲推移入直之地何如傳曰允
정조 13년
洪仁浩啓曰吏曹參判金文淳開政命下之後謂以私義之難安懸牌闕外不卽承膺事甚未安推考何如傳曰昨於辭疏有下敎有例則行公無例則當遞設云古今異宜判堂姑未上來以此以彼懸牌果何所據此啓辭勿施
정조 13년
兵曹口傳政事副司直李書九單付
정조 13년
傳于李祖承曰坐直承旨入侍
정조 13년
洪仁浩啓曰右承旨李祖承未肅拜臣吏兵批兼進之意敢啓傳曰知道
정조 13년
有政吏批判書金履素在外參判金文淳進參議未差右副承旨洪仁浩進啓曰判書金履素在外參議未差小臣獨政未安何以爲之敢稟傳曰仍爲之以南玄老爲大司諫李文源爲知敦寧柳文養爲修撰朴賢秀爲昌平縣監趙鎭奎爲泰仁縣監
정조 13년
兵批判書具允鈺參判柳誼參議朴宗岳病參知洪文泳入直進右副承旨洪仁浩進副司直沈煥之閔台爀副司正李海隣竝單付
정조 13년
洪仁浩啓曰玉堂上下番俱空已至多日事甚未安今日政新除授玉堂待下批竝卽牌招以爲推移入直之地何如傳曰允
정조 13년
徐鼎修以賑恤廳言啓曰因漢城府民家頹壓別單恤典卽爲題給事命下矣全家頹壓東部字內四戶北部字內六戶合十戶各錢二兩完少頹多東部字內二戶北部字內六戶合八戶各布一疋恤典依例分給之意敢啓傳曰知道
정조 13년
李祖承以兵曹言啓曰同知中樞府事吳熙昌素患痰癖之症當暑添劇時月之內無望供職呈狀乞遞西樞雖是閑局不可一向虛帶改差何如傳曰允
정조 13년
李祖承以兵曹言啓曰宣傳官趙㠎身病猝重旬月之內無望供職呈狀乞遞侍衛之任不可等待其差復今姑改差何如傳曰允
정조 13년
己酉七月初五曰申時上御重熙堂右承旨入侍時右承旨李祖承假注書李海隣記事官李相璜金祖淳以次進伏訖上曰左承旨入侍出榻敎賤臣承命出傳左承旨徐鼎修進伏上命書傳敎曰不過申飭前注書徐有聞分揀上曰新除授承旨牌招察任出榻敎又命書傳敎曰政官牌招開政違牌勿爲呼望命退諸臣以次退出
정조 13년
行都承旨金載瓚坐行左承旨徐鼎修坐直右承旨李祖承坐左副承旨柳焵坐右副承旨洪仁浩坐同副承旨金履成坐直注書徐有聞仕一員未差假注書李海隣仕直事變假注書韓翼鎭仕
정조 13년
洪仁浩啓曰大司憲鄭好仁持平張至冕牌招啓辭未下執義李思祚掌令閔彝顯沈鏗持平丁志元在外監察茶時之意敢啓傳曰知道
정조 13년
李祖承啓曰禁衛營將官來言今日本營軍兵日次私習云矣敢啓傳曰知道
정조 13년
李祖承啓曰御營廳將官來言今日本廳軍兵日次私習云矣敢啓傳曰知道
정조 13년
以左議政李性源三十七度呈辭傳于金載瓚曰安心調理
정조 13년
備忘記鐵原都護府使李潤謙穩城都護府使徐美修從浦萬戶李元祥下直各長弓一張長箭一部片箭一部筒兒一箇賜給
정조 13년
以校理李冕膺副校理朴基正修撰李太亨柳文養副修撰韓光植牌不進罷職傳旨傳于洪仁浩曰只推
정조 13년
李祖承以兵曹言啓曰禁軍別將李漢泰身病沈重旬日之內無望供職呈狀乞遞實病旣如是則領軍重任不宜暫曠今姑改差何如傳曰允
정조 13년
兵曹口傳政事以趙圭鎭爲禁軍別將
정조 13년
李祖承以兵曹言啓曰曜金門北邊宮墻舊築二間許頹圮已把守處左右連接八間許有將頹之慮丹鳳門西邊宮墻舊築一間許蓋瓦椽木脫落處及連接舊築八間許亦有將頹之慮一傡撤毁自訓鍊都監禁衛營御營廳合力改築事草記允下後今月初八日始役云矣兩處撤毁間數稍爲廣闊曜金門北邊把守軍兵令該營量宜加定與前把守軍合力守直丹鳳門西邊九間許東營入直御營軍二十名除出限改築間嚴加守直之意分付各該營何如傳曰允
정조 13년
李祖承以兵曹言啓曰新除授楸坡萬戶趙匡國老母今年八十三歲法不當遠離赴任呈狀乞遞邊將之親年七十五歲以上者許遞其任已有定式依法典改差何如傳曰允
정조 13년
金履成以訓鍊都監言啓曰曜金門北邊宮墻舊築二間許頹圮處及左右連接將頹處八間許撤毁改築而間數稍爲廣闊把守軍兵令該營量宜加定事自兵曹草記矣金虎門軍十名除出與前把守軍十名將校一人合力限改築間嚴加守直之意敢啓傳曰知道加定軍置之
정조 13년
李祖承以訓鍊都監禁衛營御營廳言啓曰訓鍊都監字內曜金門北邊宮墻舊築二間許頹圮處左右連接八間許在於新築之間有將頹之慮御營廳字內丹鳳門西邊宮墻舊築一間許蓋瓦椽木脫落處及連接八間許亦有將頹之慮今月初八日爲始一竝撤毁三營合力改築之意敢啓傳曰知道